Odon

Odon, fieul d'Umbert Biancaman e Aosilia, a nass anviron dël 1010.
Ters cont ëd ca Savòja, a-j sucèd a sò frel Medeo I dël 1051.
Ségoit a la decision dl'amperator Enrich III, dël 1046 a maria Adelàide, contëssa ëd Turin, la pì vèja dle tre fije e arditera dël marchèis Olderigh Manfrèid, sovran-a dla marca ch'a l'avìa capital a Turin.
Adelàide a l'era a sò ters mariage e a l'avìa nen ëd masnà.
Ës mariage a pòrta an dòta a ca Savòja la marca ëd Turin, dont ij féod a ambrassavo, tra l'àutr, le contà ëd Turin, Alba, Albenga, Vintmija.

Odon e Adelàide a l'han avù sinch masnà: Pero (mòrt dël 1078) ch'a-j sucèd al pare, Medeo ch'a governa ansema al frel (bele che chi a governa për da bon a sia soa mare Adelàide) e peui a-j sucèd a soa mòrt, Odon (mòrt dël 1102) vësco d'Ast, Berta (mòrta dël 1087) ch'a mariërà l'amperator Enrich IV e Adelàide (mòrta dël 1080) ch'a mariërà Odon dë Svevia.
Odon a meuir anviron dël 1059: as conòss pà la dàita precisa, ma costa a l'é ëd sigur dòp dël 1057 e dël maj 1060 Adelàide a fa na donassion për la salvëssa dl'ànima 'd sò òm.

Odon